REPUBLIKA SRBIJA

NARODNA SKUPŠTINA

01 Broj 06-2/117-22

14. septembar 2022. godine

B e o g r a d

**Z A P I S N I K**

**PRVE POSEBNE SEDNICE NARODNE SKUPŠTINE REPUBLIKE SRBIJE U TRINAESTOM SAZIVU, ODRŽANE 13. I 14. SEPTEMBRA 2022. GODINE**

Sednica je počela u 10 časova i pet minuta.

Sednici je predsedavao dr Vladimir Orlić, predsednik Narodne skupštine Republike Srbije.

Narodna skupština je minutom ćutanja odala poštu preminulom narodnom poslaniku Božidaru Deliću, potpredsedniku Narodne skupštine.

Predsednik je, na osnovu službene evidencije o prisutnosti narodnih poslanika konstatovao da sednici prisustvuje 145 narodnih poslanika, a primenom elektronskog sistema za glasanje utvrđeno je da je u sali prisutno 176 narodnih poslanika, odnosno da su prisutna najmanje 84 narodna poslanika i da postoje uslovi za rad Narodne skupštine.

Predsednik je obavestio da su sprečene da sednici prisustvuju narodni poslanici Jasmina Karanac i prof. dr Tamara Milenković Kerković.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: dr Dušan Bajatović, Biljana Dragić, Vladan Đukić, Dubravka Kralj, Milan Krkobabić, Veroljub Stevanović i Dragan Stojanović.

Predsednik je, saglasno članu 86 stav 2. Poslovnika Narodne skupštine, obavestio da je ova sednica sazvana u roku kraćem od roka utvrđenog u članu 86. stav 1. Poslovnika, zbog potrebe da Narodna skupština što pre razmotri Izveštaj iz utvrđenog dnevnog reda

Predsednik je, saglasno članu 90. stav 1. Poslovnika Narodne skupštine, obavestio da su pozvani da sednici prisustvuju: predsednik Republike Srbije Aleksandar Vučić, direktor Kancelarije za Kosovo i Metohiju Vlade Republike Srbije dr Petar Petković, direktor Kancelarije za koordinacione poslove u pregovaračkom procesu sa Privremenim institucijama samouprave u Prištini Miloje Zdravković, sa svojim saradnicima.

Predsednik je pozdravio goste sa Kosova i Metohije koji su prisustvovali sednici: predstavnike predsedništva Srpske liste, poslanike Privremene samouprave u Prištini, predstavnike Privremenih organa, načelnike upravnih okruga, predstavnike udruženja kidnapovanih, nestalih i ubijenih sa prostora Kosova i Metohije, predstavnike parlamentarnih političkih stranaka, kao i predstavnike diplomatskog kora u Republici Srbiji.

Za Prvu posebnu sednicu Narodne skupštine Republike Srbije u Trinaestom sazivu, predsednik je utvrdio sledeći:

**D n e v n i r e d:**

**1. Izveštaj o pregovaračkom procesu sa Privremenim institucijama samouprave u Prištini od 15. juna 2021. godine do 1. septembra 2022. godine,** koji je podnela Vlada (broj 02-1749/22 od 9. septembra 2022. godine).

Zatim je Narodna skupština prešla na rad po dnevnom redu, odnosno na razmatranje Izveštajao pregovaračkom procesu sa Privremenim institucijama samouprave u Prištini od 15. juna 2021. godine do 1. septembra 2022. godine.

Narodnoj skupštini se obratio predsednik Republike Srbije Aleksandar Vučić (zatim su se za reč, po Poslovniku, javili narodni poslanici: Miroslav Aleksić - ukazao na povredu člana 86. Poslovnika, a posle objašnjenja koje je dao predsednik, zatražio je da se Narodna skupština izjasni o tome u Danu za glasanje, Đorđe Miketić - ukazao na povredu Poslovnika, a predsednik je dao objašnjenje i Đorđe Milićević - ukazao na povredu čl. 27, 106. i 107. Poslovnika, a predsednik je dao objašnjenje).

Narodna skupština je, većinom glasova (od 210 prisutnih narodnih poslanika, 167 je glasalo za, tri protiv, a 40 nije glasalo), prihvatila predlog predsednika Poslaničke grupeSRPSKI POKRET DVERI - PATRIOTSKI BLOK, narodnog poslanika Boška Obradovića da vreme pretresa za poslaničke grupe iznosi 10 časova.

U pretresu su učestvovali narodni poslanici: Šaip Kamberi, predstavnik Poslaničke grupe EVROPSKI REGIONI - Vojvodina, Sandžak, Preševska dolina (zatim su se za reč, po Poslovniku, javili narodni poslanici Milovan Jakovljević - ukazao na povredu člana 27. Poslovnika i zatražio da se Narodna skupština izjasni o tome u Danu za glasanje i Dragan Nikolić - ukazao na povredu člana 106. Poslovnika, a predsednik je dao objašnjenje), dr Balint Pastor, predsednik Poslaničke grupe Savez vojvođanskih Mađara, Boško Obradović, predsednik Poslaničke grupe SRPSKI POKRET DVERI - PATRIOTSKI BLOK (nakon čijeg izlaganja se za reč javio predsednik Republike Aleksandar Vučić, a zatim je narodnom poslaniku Bošku Obradoviću replicirao narodni poslanik Ivica Dačić, posle čega su narodni poslanici Boško Obradović i Šaip Kamberi replicirali predsedniku Republike Aleksandru Vučiću, a potom se za reč javio predsednik Republike Aleksandar Vučić, nakon čega su na povrede Poslovnika ukazali narodni poslanici: Strahinja Erac - ukazao na povredu člana 106. Poslovnika, a predsednik je dao objašnjenje, Đorđe Milićević - ukazao na povredu člana 27. Poslovnika i mr Ivan Kostić - ukazao na povredu člana 108. Poslovnika, a predsednik je dao objašnjenje), Radomir Lazović, predsednik Poslaničke grupe ZELENO - LEVI KLUB, NE DAVIMO BEOGRAD, MORAMO (nakon čijeg izlaganja se za reč javio predsednik Republike Aleksandar Vučić, zatim su se za reč, po Poslovniku, javili narodni poslanici Borislav Novaković - ukazao na povredu člana 27. Poslovnika, a predsednik je dao objašnjenje i Dragan Nikolić - ukazao na povredu člana 106. Poslovnika, a predsednik je dao objašnjenje), Stefan Krkobabić, predsednik Poslaničke grupe PUPS - Solidarnost i pravda (potom je narodni poslanik Radomir Lazović, replicirao predsedniku Republike Aleksandru Vučiću, nakon čega se za reč javio predsednik Republike Aleksandar Vučić, zatim su se za reč, po Poslovniku, javili narodni poslanici: Robert Kozma - ukazao na povredu člana 105. Poslovnika, a predsednik je dao objašnjenje, Đorđe Milićević - ukazao na povredu člana 106. Poslovnika i Miroslav Aleksić - ukazao na povredu člana 103. Poslovnika, a predsednik je dao objašnjenje), Branimir Jovanović, predsednik Poslaničke grupe Socijaldemokratska partija Srbije (potom je na povredu člana 96. Poslovnika ukazala narodni poslanik prof. dr Jelena Jerinić i zatražila da se Narodna skupština izjasni o tome u Danu za glasanje), Dragan Marković, predsednik Poslaničke grupe JEDINSTVENA SRBIJA (zatim su se za reč, po Poslovniku, javili narodni poslanici: doc. dr Biljana Đorđević - ukazala na povredu člana 106. Poslovnika, a posle objašnjenja koje je dao predsednik, zatražila je da se Narodna skupština izjasni o tome u Danu za glasanje i Dušan Radosavljević, ukazao na povredu čl. 106. i 107. Poslovnika, a predsednik je dao objašnjenje), Nebojša Zelenović, predsednik Poslaničke grupe MORAMO - ZAJEDNO (nakon čijeg izlaganja se za reč javio predsednik Republike Aleksandar Vučić, zatim je na povredu člana 107. Poslovnika ukazala narodni poslanik Tatjana Manojlović, nakon čega je narodni poslanik Nebojša Zelenović replicirao predsedniku Republike Aleksandru Vučiću, zatim se za reč javio predsednik Republike Aleksandar Vučić, potom je predsednik, saglasno članu 27. i članu 87. st. 2. i 3. Poslovnika, produžio rad Narodne skupštine i posle 18,00 časova), Milica Đurđević Stamenkovski, predsednik Poslaničke grupe Srpska stranka Zavetnici (zatim su se za reč i repliku, u više navrata, javili predsednik Republike Aleksandar Vučić i narodni poslanik Milica Đurđević Stamenkovski), Zoran Lutovac, predsednik Poslaničke grupe DEMOKRATSKA STRANKA - DS (zatim su se za reč i repliku javili predsednik Republike Aleksandar Vučić i narodni poslanik Zoran Lutovac, potom je na povredu člana 107. Poslovnika ukazao narodni poslanik Miodrag Gavrilović), Miroslav Aleksić, predsednik Poslaničke grupe Narodna stranka (nakon čijeg izlaganja se za reč javio predsednik Republike Aleksandar Vučić, potom su narodni poslanici Ivica Dačić i Miroslav Aleksić replicirali predsedniku Republike Aleksandru Vučiću, a zatim su se, za reč i repliku, u više navrata, javili predsednik Republike Aleksandar Vučić i narodni poslanik Miroslav Aleksić, nakon čega su na povrede Poslovnika ukazali narodni poslanici Ivana Parlić - ukazala na povredu člana 107. Poslovnika i Tatjana Manojlović - ukazala na povredu člana 106. Poslovnika, posle čega je narodni poslanik Borko Stefanović relicirao predsedniku Republike Aleksandru Vučiću), dr Miloš Jovanović, predsednik Poslaničke grupe NADA - NOVI DSS - POKS (nakon čijeg izlaganja se za reč javio predsednik Republike Aleksandar Vučić, potom je na povredu člana 106. Poslovnika ukazao narodni poslanik Radomir Lazović, a predsednik je dao objašnjenje, nakon čega se za reč javio predsednik Republike Aleksandar Vučić, a relicirao mu je narodni poslanik Miloš Jovanović, potom se za reč javio predsednik Republike Aleksandar Vučić), Borko Stefanović, predstavnik Poslaničke grupe UJEDINjENI - SSP, PSG, SINDIKAT SLOGA, PZP (nakon čijeg izlaganja se za reč javio predsednik Republike Aleksandar Vučić, a replicirao mu je narodni poslanik Borko Stefanović, potom se za reč javio predsednik Republike Aleksandar Vučić), Ivica Dačić, predsednik Poslaničke grupe IVICA DAČIĆ - Socijalistička partija Srbije (SPS) (nakon čijeg izlaganja se za reč javio predsednik Republike Aleksandar Vučić) i Milenko Jovanov, predsednik Poslaničke grupe „ALEKSANDAR VUČIĆ – ZAJEDNO MOŽEMO SVE“ (nakon čijeg izlaganja se za reč javio predsednik Republike Aleksandar Vučić).

Prvog dana rada, sednica je završena u 20 časova i 20 minuta.

**Drugi dan rada – 14. septembar 2022. godine**

Sednica je počela u 10 časova i pet minuta.

Predsednik je, na osnovu službene evidencije o prisutnosti narodnih poslanika, konstatovao da sednici prisustvuje 110 narodnih poslanika, a primenom elektronskog sistema za glasanje utvrđeno je da je u sali prisutno 150 narodnih poslanika i da postoje uslovi za rad Narodne skupštine.

Predsednik je obavestio da je sprečena da sednici prisustvuje narodni poslanik prof. dr Jelena Jerinić.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: dr Dušan Bajatović, Jelisaveta Veljković, Biljana Dragić, Vladan Đukić, Tomislav Žigmanov, Usame Zukorlić, Šaip Kamberi, dr Tamara Milenković Kerković i Veroljub Stevanović.

Predsednik je, saglasno članu 90. stav 1. Poslovnika Narodne skupštine, obavestio da su pozvani da sednici prisustvuju: predsednik Republike Srbije Aleksandar Vučić, direktor Kancelarije za Kosovo i Metohiju Vlade Republike Srbije dr Petar Petković, direktor Kancelarije za koordinacione poslove u pregovaračkom procesu sa Privremenim institucijama samouprave u Prištini Miloje Zdravković, sa svojim saradnicima.

Zatim je Narodna skupština nastavila rad u pretresu o Izveštaju o pregovaračkom procesu sa Privremenim institucijama samouprave u Prištini od 15. juna 2021. godine do 1. septembra 2022. godine.

U nastavku pretresa učestvovali su narodni poslanici: prof. dr Jahja Fehratović, Aleksandar Olenik, Elvira Kovač, prof. dr Đorđe Pavićević, Hadži Milorad Stošić, Aleksandar Jovanović (nakon čijeg izlaganja se za reč javio predsednik Republike Aleksandar Vučić, zatim su se za reč, po Poslovniku, javili narodni poslanici: Tatjana Manojlović - ukazala na povredu člana 106. st. 2. i 3. Poslovnika, Đorđe Milićević - ukazao na povredu člana 107. Poslovnika, Ivana Parlić - ukazala na povredu člana 108. Poslovnika, prof. dr Jahja Fehratović, prof. dr Đorđe Pavićević i Aleksandar Jovanović replicirali predsedniku Republike Aleksandru Vučiću, a potom se za reč javio predsednik Republike Aleksandar Vučić), Aleksandar Mirković (potom je na povredu člana 103. stav 3. Poslovnika ukazao narodni poslanik Nebojša Cakić, a predsednik je dao objašnjenje), Srđan Milivojević (nakon čijeg izlaganja se za reč javio predsednik Republike Aleksandar Vučić, zatim su se za reč, po Poslovniku, javili narodni poslanici: Zoran Sandić - ukazao na povredu člana 108. Poslovnika, a predsednik je dao objašnjenje i Radomir Lazović - ukazao na povredu člana 106. Poslovnika, a posle objašnjenja koje je dao predsednik, zatražio je da se Narodna skupština izjasni o tome u Danu za glasanje), Marijan Rističević (potom je na povredu člana 106. stav 3. Poslovnika ukazao narodni poslanik Zoran Lutovac), Siniša Kovačević (nakon čijeg izlaganja se za reč javio predsednik Republike Aleksandar Vučić, a replicirao mu je narodni poslanik Siniša Kovačević, potom se za reč javio predsednik Republike Aleksandar Vučić), Nebojša Bakarec (replicirao mu je narodni poslanik Miroslav Aleksić, zatim se za reč javio predsednik Republike Aleksandar Vučić), Slaviša Ristić (nakon čijeg izlaganja se za reč javio predsednik Republike Aleksandar Vučić, a replicirao mu je narodni poslanik Slaviša Ristić, potom se za reč javio predsednik Republike Aleksandar Vučić), Đorđe Milićević, Sanja Jefić Branković, dr Đorđe Miketić (nakon čijeg izlaganja se za reč javio predsednik Republike Aleksandar Vučić, a replicirao mu je narodni poslanik dr Đorđe Miketić, zatim se za reč javio predsednik Republike Aleksandar Vučić), Uglješa Mrdić, Nebojša Novaković (nakon čijeg izlaganja se za reč javio predsednik Republike Aleksandar Vučić), Vladeta Janković (nakon čijeg izlaganja se za reč javio predsednik Republike Aleksandar Vučić, a replicirao mu je narodni poslanik Vladeta Janković, potom se za reč javio predsednik Republike Aleksandar Vučić), Vladimir Đukanović (zatim je predsednik saglasno članu 27. i članu 87. st. 2. i 3. Poslovnika, produžio rad sednice Narodne skupštine i posle 18,00 časova), dr Miloš Jovanović (nakon čijeg izlaganja se za reč javio predsednik Republike Aleksandar Vučić, a replicirao mu je narodni poslanik dr Miloš Jovanović, zatim se za reč javio predsednik Republike Aleksandar Vučić), dr Aleksandar Martinović (nakon čijeg izlaganja se za reč javio predsednik Republike Aleksandar Vučić), Pavle Grbović (nakon čijeg izlaganja se za reč javio predsednik Republike Aleksandar Vučić), Danijela Vujičić, Robert Kozma, Zaim Redžepović, Snežana Paunović, Sanda Rašković Ivić (nakon čijeg izlaganja se za reč javio predsednik Republike Aleksandar Vučić), Dejan Šulkić (nakon čijeg izlaganja se za reč javio predsednik Republike Aleksandar Vučić), Goran Vesić, Zvonimir Stević, Žika Gojković, Radmila Vasić, (nakon čijeg izlaganja se za reč javio predsednik Republike Aleksandar Vučić), mr Ivan Kostić (nakon čijeg izlaganja se za reč javio predsednik Republike Aleksandar Vučić, potom je na povredu člana 105. Poslovnika ukazao narodni poslanik Dragan Nikolić, a predsednik je dao objašnjenje), Milica Đurđević Stamenkovski (nakon čijeg izlaganja se za reč javio predsednik Republike Aleksandar Vučić, potom je na povredu člana 106. Poslovnika ukazao narodni poslanik Zoran Zečević), Milovan Jakovljević, Dragan Nikolić (nakon čijeg izlaganja se za reč javio predsednik Republike Aleksandar Vučić), doc. dr Biljana Đorđević, zamenik predsednika Poslaničke grupe ZELENO - LEVI KLUB, NE DAVIMO BEOGRAD, MORAMO (nakon čijeg izlaganja se za reč javio predsednik Republike Aleksandar Vučić), Boško Obradović, predsednik Poslaničke grupe SRPSKI POKRET DVERI - PATRIOTSKI BLOK (nakon čijeg izlaganja se za reč javio predsednik Republike Aleksandar Vučić), Života Starčević, zamenik predsednika Poslaničke grupe JEDINSTVENA SRBIJA, Nebojša Zelenović, predsednik Poslaničke grupe MORAMO - ZAJEDNO, Nikola Dragićević, zamenik predsednika Poslaničke grupe Srpska stranka Zavetnici, Tatjana Manojlović, predstavnik Poslaničke grupe Demokratska stranka - DS (nakon čijeg izlaganja se za reč javio predsednik Republike Aleksandar Vučić), Stefan Jovanović, zamenik predsednika Poslaničke grupe Narodna stranka (nakon čijeg izlaganja se za reč javio predsednik Republike Aleksandar Vučić), Borko Stefanović, predstavnik Poslaničke grupe UJEDINjENI - SSP, PSG, SINDIKAT SLOGA, PZP, Ivica Dačić, predsednik Poslaničke grupe IVICA DAČIĆ - Socijalistička partija Srbije (SPS) i Marina Raguš, zamenik predsednika Poslaničke grupe „ALEKSANDAR VUČIĆ – ZAJEDNO MOŽEMO SVE“ (povodom čijeg izlaganja se za reč javio predsednik Republike Aleksandar Vučić), posle čega je predsednik Narodne skupštine zaključio pretres.

\*

\* \*

Narodna skupština je, saglasno članu čl. 132. i 133. Zakona o izboru narodnih poslanika, na predlog Odbora za administrativno - budžetska i mandatno - imunitetska pitanja, konstatovala da su prestali mandati, pre isteka vremena na koje su izabrani, narodnim poslanicima: Ani Brnabić, Mariji Z. Jovanović, dr Jeleni Begović, Smiljani Maksimović, Tatjani Matić, Gordani Matković, Milošu Vučeviću, Mariji Radulović, Violeti Filip, Lazaru Ristovskom i Aleksandri Đanković danom podnošenja ostavke, a narodnom poslaniku Božidaru Deliću danom nastupanja smrti.

Saglasno Zakonu o izboru narodnih poslanika, izvršiće se popunjavanje upražnjenih poslaničkih mesta u Narodnoj skupštini.

\*

\* \*

Predsednik Narodne skupštine je, saglasno članu 87. stav 5. Poslovnika Narodne skupštine, odredio sredu, 14. septembar 2022. godine, sa početkom u 23 časa i 59 minuta, kao Dan za glasanje o jedinoj tački dnevnog reda Prve posebne sednice Narodne skupštine Republike Srbije u Trinaestom sazivu.

Primenom elektronskog sistema za glasanje utvrđeno je da je u sali prisutno 195 narodnih poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje.

**1. tačka dnevnog reda** - **IZVEŠTAJ O PREGOVARAČKOM PROCESU SA PRIVREMENIM INSTITUCIJAMA SAMOUPRAVE U PRIŠTINI OD 15. JUNA 2021. GODINE DO 1. SEPETMBRA 2022. GODINE**

Narodna skupština je, većinom glasova (od 207 prisutnih narodnih poslanika, 148 je glasalo za, 57 protiv, a dva nisu glasala), prihvatila Izveštaj o pregovaračkom procesu sa Privremenim institucijama samouprave u Prištini od 15. juna 2021. godine do 1. septembra 2022. godine.

Nakon toga, Narodna skupština je, saglasno članu 103. stav 6. Poslovnika, prešla na odlučivanje o povredama Poslovnika na koje su, u toku sednice, ukazali narodni poslanici.

Narodna skupština je odlučila da nije bilo povreda: člana 86. Poslovnika Narodne skupštine, na koju je ukazao narodni poslanik Miroslav Aleksić, na sednici 13. septembra 2022. godine, u 11 časova i 28 minuta (od 195 prisutnih narodnih poslanika, 30 je glasalo za, sedam protiv, jedan se uzdržao, a 157 nije glasalo), člana 27. Poslovnika Narodne skupštine, na koju je ukazao narodni poslanik Milovan Jakovljević, na sednici 13. septembra 2022. godine, u 11 časova i 46 minuta (od 193 prisutna narodna poslanika, 31 je glasao za, pet protiv, dva su se uzdržanla, a 155 nije glasalo), člana 96. Poslovnika Narodne skupštine, na koju je ukazala narodni poslanik prof. dr Jelena Jerinić, na sednici 13. septembra 2022. godine, u 14 časova i 38 minuta (od 184 prisutna narodna poslanika, 33 su glasala za, dva protiv, dva su se uzdržala, a 147 nije glasalo), člana 107. Poslovnika Narodne skupštine, na koju je ukazala narodni poslanik doc. dr Biljana Đorđević, na sednici 13. septembra 2022. godine, u 14 časova i 58 minuta (od 179 prisutnih narodnih poslanika, 34 su glasala za, tri protiv, a 142 nisu glasala), člana 103. stav 3. Poslovnika Narodne skupštine, na koju je ukazao narodni poslanik Nebojša Cakić, na sednici 14. septembra 2022. godine, u 11 časova i 58 minuta (od 177 prisutnih narodnih poslanika, 24 su glasala za, četiri protiv, jedan se uzdržao, a 148 nije glasalo) i člana 106. Poslovnika Narodne skupštine, na koju je ukazao narodni poslanik Radomir Lazović, na sednici 14. septembra 2022. godine, u 12 časova i 34 minuta (od 171 prisutnog narodnog poslanika, 36 je glasalo za, šest protiv, dva su se uzdržala, a 127 nije glasalo).

Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, predsednik Narodne skupštine je, saglasno članu 102. Poslovnika Narodne skupštine, zaključio Prvu Posebnu sednicu Narodne skupštine Republike Srbije u Trinaestom sazivu.

Sednica je zaključena u 00 časova i 10 minuta.

GENERALNI SEKRETAR PREDSEDNIK

Srđan Smiljanić dr Vladimir Orlić